Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä tehdyn kumppanuussopimuksen mukaisesti järjestettävä yhteinen parlamentaarinen edustajakokous - Päätöslauselma Eteläisen Afrikan tilanne (AKT-EU 3554/03/lop.)



Virallinen lehti nro 231 , 26/09/2003 s. 0053 - 0056



PÄÄTÖSLAUSELMA(1) Eteläisen Afrikan tilanne AKT:n ja EU:n yhteinen parlamentaarinen edustajakokous, joka - kokoontui Brazzavillessä (Kongon tasavalta) 31. maaliskuuta-3. huhtikuuta 2003, - ottaa huomioon YK:n pääsihteerin 26. heinäkuuta 2002 antaman raportin ja turvallisuusneuvoston päätöslauselmat 1432(2002), 1433(2002) ja 1439(2002) Angolasta, - ottaa huomioon YK:n pääsihteerin 12. joulukuuta 2002 ja 7. helmikuuta 2003 antamat raportit, - ottaa huomioon aiemmat eteläistä Afrikkaa koskevat päätöslauselmansa, - ottaa huomioon Maailman elintarvikeohjelman (WFP) 16. joulukuuta 2002 käynnistämän Afrikan nälänhätäkampanjan, A. katsoo, että monet Afrikan, Aasian ja Keski-Amerikan maat ovat tällä hetkellä katastrofaalisessa tilanteessa pääasiassa oikullisten sääolojen, poliittisen epävakauden, epäonnistuneen talouspolitiikan ja HIV:n/aidsin vuoksi, B. ottaa huomioon, että lähes 15 miljoonaa ihmistä uhkaa nälkäkuolema kuudessa eteläisen Afrikan maassa - Malawissa, Zimbabwessa, Sambiassa, Lesothossa, Swazimaassa ja Mosambikissa - pitkäaikaisen kuivuuden, peräkkäisten huonojen satovuosien ja HIV/aidsin seurauksena, C. katsoo, että kriisi on ennennäkemättömän laaja ja vaikea ja vaatii kiireellistä toimintaa, jota ilman humanitaarinen yhteisö ei pysty torjumaan edessä häämöttävää katastrofia, D. katsoo, että nimenomaan eteläisen Afrikan kohdalla perinteinen humanitaarinen apu ei ole toteuttamiskelpoinen vaihtoehto tällä hetkellä, sillä alueen maiden hallitusten kyky puuttua tämänhetkiseen humanitaariseen kriisiin on heikentynyt kokonaista työikäisten aikuisten sukupolvea uhkaavan ja miljoonia orpolapsia jälkeensä jättävän HIV/aids-epidemian nykyisten ja tulevien seuraamusten vuoksi, E. katsoo, että elintarvikeapu ei sellaisenaan ole oikea väline luoda pitkän aikavälin elintarviketurvaa, mutta on keskeinen apukeino ennenäkemättömän laajoissa ja ennalta arvaamattomissa humanitaarisissa kriiseissä, F. ottaa huomioon kriisistä kärsivien eteläisen Afrikan valtioiden moraalisen ja riippumattoman oikeuden hyväksyä tai hylätä elintarvikeapuna lähetettävät GMO-tuotteet sekä Cartagenan bioturvallisuuspöytäkirjan, jossa vaaditaan geneettisesti muunnettujen elintarvikkeiden käyttöä koskeva tosiasioihin perustuva ennakkosuostumusmenettely, G. ottaa huomioon eurooppalaisiin yhtiöihin kohdistetut korruptiosyytökset Lesothossa toteutetun maailman suurimpiin kuuluvan vesihuoltoon liittyvän rakennushankkeen yhteydessä, jonka avulla tuotetaan juomavettä 7 miljoonalle eteläafrikkalaiselle, ja ottaa huomioon syytetoimiin liittyvästä oikeudenkäynnistä aiheutuvan raskaan taloudellisen taakan, H. ottaa huomioon, että Lesothon korkein oikeus totesi 17. syyskuuta 2002 kanadalaisen rakennuskonsulttifirman Acres Internationalin syyllistyneen lahjusten maksamiseen saadakseen Lesothon ylämaan vesihuoltohanketta koskevan urakan, I. ottaa huomioon, että tuomioistuinkäsittelyt ovat olleet erittäin kalliita ja vaarana on, että Lesotho, joka on yksi Afrikan köyhimmistä maista, ei omaa riittäviä taloudellisia varoja syytemenettelyjen loppuun saattamiseksi, J. ottaa huomioon presidentti Mwanawasan Sambiassa käynnistämän korruption vastaisen taistelun silläkin uhalla, että hän menettää virkansa, Etelä-Afrikka 1. katsoo, että Etelä-Afrikalla on keskeinen rooli alueen kehityksen ja vakauden edistämisessä sekä kehottaa ja kannustaa sitä sitoutumaan entistäkin päättäväisemmin ja selvemmin köyhyyden ja sosiaalisen epätasa-arvon torjumiseen; 2. kehottaa Etelä-Afrikan hallitusta tekemään kaikkensa HIV:n/aidsin torjumiseksi; 3. kehottaa asiasta vastaavia viranomaisia tehostamaan pyrkimyksiä torjua rikollisuutta ja erityisesti sellaista rikollisuutta, joka kohdistuu yhteiskunnan haavoittuvimpiin jäseniin (naiset ja lapset) ja ulkomaalaisiin yhteisöihin, vaarantamatta kuitenkaan ihmisoikeuksien kunnioittamista; 4. kehottaa jäsenvaltioita, komissiota, Euroopan investointipankkia, AKT-valtioita ja kansainvälistä yhteisöä antamaan Etelä-Afrikalle tukea maakohtaisten ohjelmiensa puitteissa; Angola 5. onnittelee Angolan hallitusta ja Unitaa vahvasta poliittisesta tahdosta, jota ne osoittivat rauhan ja kansallisen sovinnon päämäärän saavuttamisessa, ja kehottaa kaikkia osapuolia jatkamaan tiivistä yhteistyötä tämän saavutuksen lujittamiseksi; on huolissaan maassa vielä olevista mahdollisista konfliktisaarekkeista ja suhtautuu myönteisesti kaikkiin niiden ratkaisemiseksi tehtyihin aloitteisiin, jotka mahdollistavat demokraattisen vuoropuhelun käynnistämisen; 6. on tyytyväinen yhteisen komitean työn valmiiksi saattamiseen, jonka myötä Angolan rauhanprosessin tärkeimmät vaiheet on suoritettu, ja panee ilolla merkille edistysaskeleet kohti normaalitilannetta, joita ovat uuden pääministerin nimittäminen - virka on ollut täyttämättä kolmen vuoden ajan - ja parlamenttiin kuuluvien puolueiden väliset keskustelut uudesta Angolan perustuslaista; 7. suhtautuu myönteisesti Angolan hallituksen 19. marraskuuta 2002 antamaan julistukseen, jossa korostetaan sen sitoutumista kaikkien angolalaisten yhteiskunnalliseen integroitumiseen ja tunnustetaan Unitan täysimääräinen sitoutuminen rauhanprosessiin; 8. korostaa tässä yhteydessä lukuisia keskipitkän ja pitkän tähtäimen haasteita, joita ovat entisen hallituksen sekä Unitan sotilaiden ja heidän perheidensä integroiminen takaisin yhteiskuntaan sekä sodan jaloista paenneiden siviileiden uudelleen asuttaminen ja jälleenrakennus ja joihin Angolan on tulevaisuudessa vastattava; toteaa, että näitä tehtäviä on nyt käsiteltävä molempien osapuolten hyväksymän kansallisen sovintoprosessin yhteydessä; 9. panee merkille Unitan yhdistymisen uudelleen vapaasti järjestäytyneeksi aseettomaksi poliittiseksi puolueeksi; 10. on sitä mieltä, että Angolan rauhan lujittuminen edellyttää myös vaaliprosessin käynnistämistä uudelleen sekä demokraattisten, vapaiden ja moniarvoisten instituutioiden palauttamista ennalleen, ihmisoikeuksien kunnioittamista, lainsäädännön noudattamista, tuomioistuinten riippumattomuutta, julkisten hallintoviranomaisten puolueettomuutta, moitteettomasti toimivia valtionelimiä ja sosiaalista oikeutta; 11. suhtautuu tässä yhteydessä myönteisesti tasavallan presidentin ja hallituksen tekemiin sitoumuksiin varmistaa kansallisten instituutioiden demokraattinen oikeutus pitämällä vapaat ja moniarvoiset paikalliset ja kansalliset vaalit mahdollisimman pian; pyytää komissiota avustamaan tarvittavan kansainvälisen avun saamisessa tätä tarkoitusta varten; 12. katsoo lisäksi, että Angolassa voidaan saavuttaa rauha, sovinto ja demokratia, jos kaikki angolalaiset sitoutuvat aloittamaan kattavan vuoropuhelun, johon kaikkien poliittisten puolueiden edustajat, kansalaisyhteiskunta sekä perinteiset ja uskonnolliset auktoriteetit osallistuvat aktiivisesti; 13. kehottaa Euroopan komissiota sisällyttämään Angolan tukiohjelmiinsa vaatimuksen kansalaisyhteiskunnan ja kirkkojen osallisuudesta kansallisen sovinnon prosessiin ja kansalaisten koulutusohjelmiin demokratian lujittamiseksi; 14. kehottaa Euroopan komissiota ja AKT-EU-neuvostoa tukemaan miinanraivausohjelmia, humanitaarista apua ja siirtymään joutuneiden, kotiutettujen, vammaisten henkilöiden ja orpojen integroimista yhteiskuntaan sekä humanitaarisen avun antajien kansainvälisen konferenssin järjestämistä ja Angolan jälleenrakennusta rauhan palautumisen jälkeen; 15. vaatii Euroopan komissiota ja kansainvälistä yhteisöä antamaan lisärahoitusta sodan aikana tuhoutuneen infrastruktuurin kunnostamiseksi ja taloudellisen toiminnan käynnistämiseksi uudelleen erityisesti maatalous- ja kalastusalalla, jotta väestön riippuvuus elintarvikeavusta vähenisi; 16. suhtautuu myönteisesti tasavallan presidentin sitoumuksiin ja parlamentaarisen enemmistön johtajan vaatimuksiin toimenpiteistä korruption torjumiseksi; kehottaa viranomaisia toimimaan päättäväisesti tämän kampanjan suorittamiseksi onnistuneesti; 17. kehottaa Angolan hallitusta ja sen teollisuus- ja kauppakumppaneita luomaan sopivia mekanismeja Angolan luonnonvarojen hallinnoimiseksi avoimesti ja vastuullisesti IMF:n suositusten mukaan; 18. kannattaa Yhdistyneiden Kansakuntien ehdotuksia jatkaa humanitaarisen tilanteen ja ihmisoikeuksien kunnioittamisen tarkkaa seuraamista kaikkialla maassa sen jälkeen, kun Yhdistyneiden Kansakuntien Angolan-siviilioperaatio (UNMA) on päättynyt; Lesotho 19. suhtautuu myönteisesti Lesothon hallituksen valitsemaan lahjonnan ja korruption vastaiseen kantaan; toivoo, että se on esimerkki muille eteläisen Afrikan maille; 20. pyytää Euroopan komissiota osoittamaan tarvittavaa taloudellista tukea Lesothon hallitukselle, jotta se voi jatkaa oikeudenkäynnit loppuun saakka; Hyvä hallinto 21. tukee täysimääräisesti kaikkia niitä, jotka taistelevat korruptiota vastaan, ja ennen kaikkea Sambian presidentti Mwanawasaa; 22. kehottaa Euroopan komissiota ja EU:n jäsenvaltioiden hallituksia seisomaan sanojensa takana ja tukemaan hyvää hallintoa sekä antamaan taloudellista ja teknistä apua ja tekemään yhteistyötä niiden kehitysmaiden kanssa, jotka haluavat lopettaa ja estää julkisia rakennusurakoita koskevien sopimusten yhteydessä esiintyvän korruption ja langettaa siitä seuraamuksia; Elintarvikekriisi 23. on erittäin huolestunut edessä häämöttävästä humanitaarisesta katastrofista eteläisessä Afrikassa ja vaatii EU:ta ja muita avunantajia vastaamaan viipymättä ja avokätisesti Maailman elintarvikeohjelman (WFP) käynnistämään Afrikan nälänhätäkampanjaan, lisäämään alueelle annettavaa elintarvikeapua ja humanitaarista apua sekä tukemaan pidemmän tähtäimen pyrkimyksiä saavuttaa elintarviketurva; 24. tukee Sambian hallituksen kantaa sen kieltäydyttyä geneettisesti muunnetuista elintarvikkeista koostuvasta avusta ennalta varautumisen periaatteen nojalla sambialaisten maanviljelijöiden, maataloustuotannon ja vientinäkymien suojelemiseksi; 25. katsoo, että Cartagenan bioturvallisuuspöytäkirjassa korostetaan maiden itsenäistä oikeutta saada tietoa ja tehdä ennalta varautumiseen liittyviä päätöksiä geneettisesti muunnettujen organismien tuonnista; 26. toistaa, että oikeus ravintoon on perusihmisoikeus ja että edunsaajamaat voivat itsenäisesti päättää geneettisesti muunnetun ruoka-avun vastaanottamisesta tai hylkäämisestä; 27. varoittaa, että jos nälänhätää ei saada kitkettyä, siitä aiheutuu valtavia maailmanlaajuisia kustannuksia konfliktien, toistuvien hätätilojen, kansainvälisen rikollisuuden, huumausainekaupan, taloudellisen pysähtyneisyyden, laittoman maahanmuuton ja ennenaikaisten kuolemien vuoksi; 28. kehottaa EU:ta ja muita avunantajia puuttumaan kiireellisesti HIV/aids-epidemian hirvittäviin yhteiskunnallisiin ja taloudellisiin seuraamuksiin eteläisen Afrikan alueella sekä vauhdittamaan maailmanlaajuisen HIV/aids-rahaston tarkoitukseen varattujen määrärahojen maksamista; 29. on edelleen erittäin huolestunut eräissä eteläisen Afrikan maissa vallitsevan elintarvikekriisin laajuudesta; 30. kehottaa yhteispuheenjohtajiaan välittämään tämän päätöslauselman AKT-EU-neuvostolle, Euroopan komissiolle, Yhdistyneiden Kansakuntien pääsihteerille, Afrikan unionille, Eteläisen Afrikan valtioiden kehitysyhteisölle sekä Angolan ja Etelä-Afrikan hallituksille. (1) AKT:n ja EU:n yhteinen parlamentaarinen edustajakokous hyväksynyt 3. huhtikuuta 2003 Brazzavillessä (Kongon tasavalta).